Ferenčák, Ján, poslanec NR SR (2021-06-29):
Ďakujem, pán predsedajúci. Vážené kolegyne, kolegovia, predstupujem pred vás s návrhom zákona o majetku obcí, ktorý môže zdynamizovať život v mestách a obciach na Slovensku. Samospráva sa už tridsať rokov snaží vysporiadať vlastnícke práva k pozemkom, ktoré tvoria brzdu rozvoja obcí a miest. Rôzne pokusy boli aj na minulom sedení, kedy aj z dielne koaličných strán vyšli rôzne zákony, ako vysporiadavať tieto vlastnícke práva. Verím, že pristúpime k tomuto návrhu konštruktívne, pretože ide o zákon, kde nie je miesto na politický súboj či zbytočné politikárčenie. Obce nepoznajú koalíciu, opozíciu. Obce a mestá poznajú len dobré a zlé riešenia. V poslednom období obce a mestá ukázali svoje opodstatnenie a výrazne pomohli finančne, materiálne, ľudsky zvládnuť koronakrízu, čo sa prejavilo aj na dôvere občanov, ktorá je dnes viac ako 80 %. Uvedomujem si aj politický zápas, ktorý tu prebieha medzi opozíciou a koalíciou, avšak sú témy, pri ktorých by sme sa mohli spojiť, pretože sa týkajú aj problémov starostov a primátorov z koaličných strán. Mal som možnosť s mnohými z nich rozprávať a môžem vás uistiť, že som od nich dostal plnú podporu, a môžem povedať, že očakávajú od koalície podporu tomuto zákonu. Tu nie je rozdiel, kto z akej politickej strany v samospráve je. Všetci zažívajú bezmocné príbehy, ktoré nemôžu opraviť cintorín, revitalizovať parky, postaviť novú telocvičňu, pretože sú im pri napĺňaní tohto cieľa stavané zbytočné prekážky. Ako ľudia z prvej línie, ktorí sa priamo zodpovedajú občanom, čelia otázkam, prečo projekty stoja a nehýbu sa. Náš návrh zákona o majetku obcí umožňuje, aby pôda či pozemok patriace štátu v zastavanom území obce pripadol obciam a mestám. Súčasná právna úprava nedostatočne pokrýva všetky potreby obcí, ako som povedal, brzdí ich rozvoj. Verím, že pochopíte zmysluplnosť tohto zákona a návrh podporíte. Je tu šanca vyslať do verejnosti signál, že nám ešte zostal zdravý rozum a zodpovednosť voči samosprávam, regiónom a ľuďom, ktorí žijú na našom Slovensku. A teraz poďme k faktom, o aké pozemky ide. Nami navrhovaná právna úprava sa týka pozemkov, ktoré sú majetkom štátu a sú v správe Slovenského pozemkového fondu, ktoré sa nachádzajú v zastavanom území obce, na ktorých sa nachádzajú stavby vo vlastníctve obcí alebo ktoré tvoria verejné priestory obcí, alebo sa tieto pozemky využívajú na iné verejnoprospešné účely. A tu môžme hovoriť o športoviskách, ihriskách, parkoch, cestách, chodníkoch, v podstate všetky stavby, cintoríny, ktoré sa nachádzajú na území obce. Správa týchto pozemkov je veľmi rozpačitá, keďže ide o pozemky, ktorých faktickú správu a údržbu zabezpečujú obce na svoje vlastné náklady, ale bez finančnej kompenzácie vlastníka, čiže štátu. Dlhodobá prax ukazuje, že stav vlastníctva neumožňuje obciam realizovať modernizáciu či rekonštrukciu majetku obcí, ktorý sa nachádza na týchto pozemkoch vo vlastníctve štátu. Zároveň súčasný správca týchto pozemkov – Slovenský pozemkový fond – reálne nevykonáva ani nezabezpečuje ich správu a údržbu, nakoľko to ani nie je možné z jeho strany účinne zabezpečiť, nielen odpredaje, ale aj vecné bremená a rôzne rozvíjania modernizácie obce sú ohrozené. Tu hovorím o budovaní optických sietí, tu hovoríme o budovaní chodníkov, pretože prax nám dokazuje, že štát nie je dobrým vlastníkom takýchto pozemkov v zastavanom území obce. Teraz vám poviem pár príkladov len. Rajecká dolina, dve obce. Jednej ponúkol Slovenský pozemkový fond na odpredaj pozemok pod viac ako storočným cintorínom, na ktorom je dom smútku a obec ho chcela zrekonštruovať z eurofondov, za 50 eur za meter štvorcový. Ďalej ponúkol Slovenský pozemkový fond tiež 50 eur za meter štvorcový za pozemok, na ktorom je základná škola. Pre takúto malú obec je to nemysliteľné, oni na to nemajú finančné prostriedky. Košice-Ťahanovce, mestská časť má celkovo 90 % nevysporiadaných pozemkov. Nevie sa rozvíjať. Košice-Barca, Poproč, Bukovec, Slovenský pozemkový fond je nečinný a v ich snahe využiť pozemky pre budovanie cyklotrás, nevedia sa pustiť do tohto rozvoja. Pečeňady, kúpa pozemku na cyklotrasu v extraviláne, Slovenský pozemkový fond ani neodpovedá. Trakovice, pozemok pod chodníkom v správe Slovenského pozemkového fondu chcú obci predať za cenu stavebného pozemku. To sú len pár drobných príkladov z množstva, kedy obce a mestá sú postavené pred neľahkú úlohu dohodnúť alebo získať vôbec súhlas Slovenského pozemkového fondu, aby mohli niečo na svojom území robiť a rozvíjať. Aký je terajší stav? Súčasná právna úprava v zákone 138/1991 nedostatočne pokrýva všetky potreby obcí a brzdí ich rozvoj. Týka sa to pozemkov pod tzv. starými stavbami, ktoré prešli do majetku obcí a miest, majetku Slovenskej republiky. Pozemky pod týmito stavbami mali prejsť do vlastníctva obcí spolu s priľahlými plochami a tu často dochádza k rozporom pri určovaní, ktoré pozemky majú prejsť do vlastníctva obcí, čo by predkladaná novela odstránila, nakoľko by do vlastníctva prešli všetky pozemky v správe Slovenského pozemkového fondu v zastavanom území obce. Takisto právna úprava v zákone 330/1991 o pozemkových úpravách a usporiadaní pozemkového vlastníctva je administratívne veľmi zložitá, časovo zdĺhavá a najmä právne nenárokovateľná a necháva priestor na individuálne posudzovania žiadostí obcí o prevod tohto majetku štátu na obec a k nadobudnutiu vlastníckeho práva k týmto pozemkom môže dôjsť až na základe zmluvy o bezodplatnom prevode vlastníckeho práva k týmto pozemkom na obce. V praxi pre tieto administratívne bariéry k prevodom majetku štátu nedochádza a trvajú tieto prevody niekoľko rokov, v iných niektorých prípadoch aj desaťročí. Čo sa zmení touto navrhovanou právnou úpravou? Nami navrhovaná právna úprava celý proces usporiadania vlastných vzťahov k vyššie uvedeným pozemkom výrazne zjednodušuje a najmä zavádza do praxe princíp právnej istoty. Tieto pozemky nadobudnutím účinnosti navrhovanej úpravy ex lege prejdú do majetku obcí, tak ako tomu bolo na základe pôvodnej právnej úpravy v zmysle zákona 138/1991 o majetku obcí. Povinnosťou súčasného správcu tohto majetku štátu, Slovenského pozemkového fondu, bude vyhotoviť písomný protokol o odovzdaní týchto pozemkov obci, ktorý bude podkladom pre zápis už takto nadobudnutého vlastníckeho práva k týmto pozemkom na príslušnom katastri nehnuteľností. Týmto obce a mestá získajú možnosť dosiahnuť rýchlejšie svoje ciele a zámery súvisiace s ich rozvojom, a najmä im to umožní zveľaďovať ich existujúci majetok pri pozemkoch, ktoré sú vo vlastníctve Slovenskej republiky, v správe Slovenského pozemkového fondu a fyzických a právnických osôb. Obce pristúpia k vysporiadaniu vlastníctva určite rýchlejšie a jednoduchšie ako štát, nakoľko je to v ich osobnom záujme. To isté bude platiť aj v prípade pozemkov pod stavbami iných vlastníkov ako obcí. Sme tu ako poslanci viacerí zástupcovia samospráv. Takýto zákon, musíte sami posúdiť, by výrazne uľahčil samospráve vôbec spravovať to, čo má v kompetencii, a hlavne v zastavanom území rozvíjať svoje služby voči občanom aj voči možno potencionálnym či už rozvojovým projektom, ktoré v danom území na obci by niekto chcel realizovať. Chcem vás požiadať o podporu, pretože, ešte raz zdôrazňujem, samospráva nepozná koalíciu, opozíciu. Samospráva pozná len dobré a zlé riešenia. A toto riešenie je výrazným posunom, dobrým posunom pre každú jednu samosprávu, pre každú jednu obec a mesto v Slovenskej republike. A ich je tritisíc a svoju úlohu sme si zastali počas koronakrízy a teraz potrebujeme, aby ste aj vy pomohli všetkým obciam a mestám na Slovensku. Ďakujem.